Rėjaus sala

Rėjaus sala (isp. Isla del Rey – „Karaliaus sala“) – didžiausia sala Perlų salų grupėje, esančioje Panamos įlankoje (Panama, Panamos provincija). Plotas – 234 km². Tai antra pagal dydį Panamos sala (po Koibos). Paviršius žemas, lygus, kranto linija raižyta, gausu nedidelių užutėkių. Pagrindinė gyvenvietė – San Migelis (šiaurėje). Šalia jo ir pačiuose salos pietuose yra oro uostai. Salą 1513 m. spalį atrado Vaskas Nunjesas de Balboa savo pirmojoje kelionėje Ramiuoju vandenynu. Dėl blogų oro sąlygų jis į salą išsilaipinti negalėjo. Ją pavadino Rika (Isla Rica – „Turtingoji sala“).